A Tanács irányelve

(1976. július 27.)

az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről

(76/769/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel minden olyan szabályozásnak, amely a veszélyes anyagok és készítmények forgalomba hozatalára vonatkozik, a lakosság védelmét kell szolgálnia és különösen azoknak a személyeknek a védelmét, akik ilyen anyagokat és készítményeket használnak;

mivel ezeknek hozzá kell járulniuk a környezetnek minden olyan anyagtól és készítménytől való védelméhez, amelyek ökotoxikus hatásúak, vagy amelyek szennyezhetik a környezetet;

mivel ezeknek az emberi élet minőségének megújítását, megőrzését és javítását is célozniuk kell;

mivel a veszélyes anyagok és készítmények vonatkozásában a tagállamok jogszabályokat fogadtak el; mivel ezek a jogszabályok a forgalomba hozatal és a felhasználás vonatkozásában különbözőek; mivel ezek a különbségek a kereskedelem akadályát képezik, és közvetlenül befolyásolják a közös piac létrehozását és működését;

mivel ezért ezt az akadályt el kell távolítani; ezért szükséges a tagállami jogszabályok egymáshoz közelítése;

mivel a közösségi irányelvek egyes veszélyes anyagokra és készítményekre vonatkozóan már tartalmaznak rendelkezéseket; mivel azonban más termékekre vonatkozóan szükséges további rendelkezéseket hozni, különösen azokra, amelyek vonatkozásában nemzetközi szervezetek döntöttek a korlátozásról, mint például a poliklórozott bifenilek (PCB), amelyek előállítása és felhasználása tekintetében az OECD Tanácsa 1973. február 13-án korlátozást fogadott el; tekintettel arra, hogy egy ilyen intézkedésre az emberi test PCB felvétele és az abból eredő, az emberi egészséget veszélyeztető hatások miatt szükség van;

mivel részletes vizsgálatok kimutatták, hogy a poliklórozott terfenilekkel (PCT) járó kockázat hasonló ahhoz, amit a PCB-k jelentenek; tekintettel arra, hogy az ilyen anyagok forgalomba hozatalát és felhasználását ugyancsak korlátozni kell;

mivel ezen kívül időről-időre szükséges az egész probléma áttekintése olyan szempontból, hogy fokozatosan elérjék a PCB és PCT felhasználásának teljes betiltását;

mivel az 1-klóretilén (vinil-klorid monomer), aeroszolok hajtógázaként, veszélyt jelent az emberi egészségre, így annak használatát be kell tiltani,

ELFOGADTA EZT AZ IRÁNYELVET:

1. cikk

(1) Az egyéb vonatkozó közösségi rendelkezés sérelme nélkül, ez az irányelv a mellékletben felsorolt veszélyes anyagok és készítmények a Közösség tagállamaiban való forgalomba hozatalának és alkalmazásának korlátozására vonatkozik.

(2) Ezen irányelv nem alkalmazandó:

a) a veszélyes anyagok és készítmények vasúton, közúton, belvízi úton, tengeren vagy levegőben történő szállítására;

b) a harmadik országokba kivitelre került veszélyes anyagokra és készítményekre;

c) a tranzitáruként szállított és a vámellenőrzésnek alávetett anyagokra és készítményekre biztosítva azt, hogy ezek nem kerülnek feldolgozásra.

(3) Ezen irányelv értelmében:

a) anyag: kémiai elemek és azok vegyületei, ahogy azok természetes állapotban előfordulnak, vagy ahogy azokat az ipar előállítja;

b) készítmény: két vagy több anyagból álló keverékek vagy oldatok.

2. cikk

A tagállamok megteszik a szükséges intézkedéseket annak biztosítására, hogy a mellékletben felsorolt veszélyes anyagok és készítmények csak az ott meghatározott feltételekkel kerülhessenek forgalomba vagy felhasználásra. Az ilyen korlátozásokat nem kell alkalmazni a kutatási és fejlesztési, valamint analízis céljára történő forgalomba hozatal vagy felhasználás esetén.

3. cikk

(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek az értesítéstől számított 18 hónapon belül megfeleljenek. Erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

4. cikk

Ennek az irányelvnek a tagállamok a címzettjei.

Kelt Brüsszelben, 1976. július 27-én.

a Tanács részéről

az elnök

M. van der stoel

[1] HL C 60., 1975.3.13, 49. o.

[2] HL C 16., 1975.1.23., 25. o.

--------------------------------------------------

MELLÉKLET

Anyagok, anyagok csoportjainak vagy készítmények megnevezése | A korlátozás feltételei |

1.Poliklórozott bifenilek (PCB), kivéve a mono- és di-klórozott bifenileketPoliklórozott terfenilek (PCT)olyan készítmények, amelyek tömegük 0,1 százalékánál magasabb PCB-t vagy PCT-t tartalmaznak | Nem lehet felhasználni, kivéve a következő kategóriákat: 1.zárt rendszerű elektromos berendezések; transzformátorok; ellenállások és induktorok;2.nagy kondenzátorok (≥ 1 kg összsúlyú);3.kis kondenzátorok (biztosítva, hogy a PCB legnagyobb klórtartalma 43 % és 3,5 %-nál nem tartalmaz több penta- és erősebben klórozott bifenilt);Azok a kis kondenzátorok, amelyek nem teljesítik a fenti követelményeket, ennek az irányelvnek a hatálybalépésétől számított egy évig hozhatók forgalomba. Ez a korlátozás nem vonatkozik a már használatban lévő kis kondenzátorokra;4.zárt rendszerű hőátadó berendezésekben lévő hőátadó folyadékok (kivéve az élelmiszerek, takarmányok, gyógyszerek és állatorvosi termékek feldolgozására szolgáló berendezéseket; ugyanakkor, ha PCB-ket használtak a fent említett berendezésekben az ezen irányelvről szóló értesítés időpontjában, azokat legkésőbb 1979. december 31-ig lehet tovább használni);5.hidraulikus folyadékok az alábbi berendezésekben:a)földalatti bányászati berendezések;b)az alumínium elektrolitikus gyártásához szükséges elektrolíziscellákat kiszolgáló berendezések, amelyek ezen irányelv elfogadásakor használatban voltak, legkésőbb 1979. december 31-ig;6.azon primer- és köztes termékek, amelyeket olyan más termékekbe építenek be, amelyekre vonatkozóan ezen irányelv nem tartalmaz tiltást. |

2.1-klór-etilén (vinil-klorid monomer) | Nem használhatók aeroszolok hajtógázaként bármilyen felhasználás esetén. |

--------------------------------------------------